Lene Espersen (KF), 2002-01-31:
Denne debat synes jeg først og fremmest har vist, at der heldigvis, og det er regeringen utrolig glad for, stadig væk er meget stor opbakning til det forlig, som er indgået, og som udløber i 2003.
Jeg synes, det bekræfter, at det arbejde, der blev gjort, da man lavede politiforliget, var af fremtidssikrende karakter, men det var også et forlig, som viste, at det var muligt at målrette og effektivisere og modernisere politiet i en fornuftig retning. Jeg synes, at af de spørgsmål, der er blevet stillet, har det, som forslagsstilleren har brugt flest kræfter på, været hele diskussionen om en såkaldt overarbejdspukkel.
Med hensyn til det vil jeg gerne komme med et par faktuelle oplysninger til hr. Jann Sjursen. Det samlede merarbejde har været stigende under politiaftaleperioden.
Mængden af tilgodehavende frihed pr. 1. september var 781 årsværk.
Jeg spurgte Rigspolitichefen, og det er Rigspolitichefens mål, at mængden af tilgodehavende frihed ikke må stige i aftaleperioden, og dette er som udgangspunkt meddelt landets politikredse.
Som følge af stigningen i politistyrkens tilgodehavende frihed har Rigspolitichefen derfor pålagt politikredsene at begrænse den tilgodeværende frihed.
Siden den 1. september 2001 er politiets samlede frihed faldet med over 80 årsværk, således at den ved udgangen af 2001 udgjorde 699 årsværk.
Rigspolitichefen har for få dage siden meddelt mig, at det fortsat er hans opfattelse, at dansk politi alt andet lige vil kunne leve op til den overordnede målsætning om, at den tilgodehavende frihed ikke må stige i aftaleperioden.
Det er i den forbindelse selvsagt en forudsætning, at omkostningerne til politiets indsats i forbindelse med varetagelsen af det politimæssige beredskab under EU-formandskabet bliver bevilget særskilt. Som jeg nævnte i mit indledende indlæg, er der på regeringens finanslovforslag afsat en reserve til dækning heraf. Der vil ikke være økonomiske restriktioner for politiets varetagelse af denne store opgave.
Med andre ord er det, som Kristeligt Folkeparti her forsøger at gøre til et voldsomt stort problem, ikke et voldsomt stort problem.
Faktisk er det lykkedes for politiet allerede nu at få knækket kurven og få nedbragt noget af den merarbejdspukkel, der er.
Jeg synes faktisk, at det er glædeligt og godt, at også politiet viser, at man ved rationalisering og effektivisering kan være med til selv at nedbringe overarbejdspuklen. Det andet, der har optaget nogle at ordførerne,
har været hele spørgsmålet om: Gør vi nok for nærpolitiet?
Gør vi nok for at bekæmpe volds- og bandekriminalitet?
Det er jo noget af det, som vi i flerårsaftalen har lagt stor vægt på.
Men jeg kan også glæde med at sige, at når det gælder nærpolitiet, forventes der ved udgangen af 2001 at have været dimensioneret, hvad der svarer til ca. 1.125 årsværk.
Kravet i flerårsaftalen var faktisk 1.046 årsværk.
Så her er der tale om et større antal årsværk.
For volds- og bandekriminalitet vil det være styrket med ca. 90 årsværk i forhold til niveauet i 2000 og det på trods af, at flerårsaftalen ikke forudsætter nogen nævneværdig styrkelse.
Med andre ord ser det ikke så skidt ud, og det synes jeg faktisk er dejligt at få bekræftet.
En af de ting, som blandt andre hr. Per Dalgaard, men også fru Anne Baastrup var inde på, er den her problemstilling om, hvorvidt politiet bruger sin tid ved skrivebordene eller ude blandt borgerne til at skabe tryghed.
Der er det jo ganske korrekt, som fru Anne Baastrup sagde, at vi jo som en del af aftalen har forsøgt at frigøre polititjenestemænd fra administrative opgaver.
I 2000 blev målet fuldt nået, og vi forventer, at man i aftaleperioden skal arbejde henimod, at man frigør 184 polititjenestemænd fra administrativt arbejde.
Så også her forsøger man at målrette politiets arbejde mod det tryghedsskabende.
Alt i alt synes jeg, at debatten har vist og bekræftet, at den aftale, der er indgået om politiet, er en god aftale, men den har også vist nødvendigheden af, at man har måttet afsætte yderligere midler ikke mindst til EU-formandskabet, så politiet ikke bliver yderligere belastet af, at vi har denne store opgave foran os.
Og jeg er meget glad for den tilslutning, jeg har hørt meget bredt fra Folketinget til, at vi fører den linje videre.
Så jeg takker for debatten.